РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/356-14

29. октобар 2014. године

Б е о г р а д

**З А П И С Н И К**

**20. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 29. ОКТОБРА 2014. ГОДИНЕ**

Седница је почела у 9,30 часова.

Седници је председавао Петар Петровић, председник Одбора.

Седници су присуствовали чланови Одбора: Тања Томашевић Дамњановић, Биљана Илић Стошић, Биљана Савовић, Мирјанa Андрић, Живан Ђуришић, Мехо Омеровић, Ласло Варга, Драган Пауновић, Олгица Батић, Неђо Јовановић, Милетић Михајловић и Велинка Тошић.

Седници је присуствовао Вучета Тошковић, заменик члана Владимира Ђукановића.

Седници нису присуствовали чланови Одбора: Балша Божовић, Јован Марковић, Александар Мартиновић, нити њихови заменици.

Седници је, као представник предлагача закона, присуствовала народни посланик Биљана Пантић Пиља.

На предлог председника утврђен је следећи

Д н е в н и р е д :

1. Разматрање Предлога закона о измени Закона о судијама, који је поднела група народних посланика (број 7-3822/14, од 24. октобра 2014. године), у појединостима;
2. Разматрање Предлога закона о изменама Закона о јавном тужилаштву, који је поднела група народних посланика (број 7-3823/14, од 24. октобра 2014. године), у појединостима;
3. Разно.

Пре преласка на рад по утврђеном дневном реду усвојен je, без примедаба, записник са 19. седнице Одбора.

**Прва тачка дневног реда: Разматрање Предлога закона о измени Закона о судијама у појединостима**

На основу члана 156. став 3. Пословника Народне скупштине, Одбор за правосуђе, државну управу и локалну самоуправу одлучио је да поднесе следећи

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандман који су на члан 2. Предлога закона о измени Закона о судијама поднели заједно народни посланици Борислав Стефановић, Весна Мартиновић и Балша Божовић

Одбор је одлучио да предложи Народној скупштини да одбије овај амандман.

Представник предлагача закона на седници Одбора није прихватио наведени амандман поднет на Предлог овог закона

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда: Разматрање Предлога закона о изменама Закона о јавном тужилаштву у појединостима**

Поводом амандмана који је поднела на члан 3. Предлога закона Олгица Батић је поново указала да би требало прецизирати предложену измену члана 123. став 2. Закона, тако што би се обавезно заснивање радног односа са тужилачким приправницима који положе правосудни испит са одликом условило постојањем непопуњеног радног места предвиђеног актом о унутрашњем уређењу и систематизацији радних места који доноси јавни тужилац уз сагласност министра надлежног за правосуђе. Предложила је стога да у том смислу Одбор, у складу са Пословником Народне скупштине, поднесе амандман којим би се отклонила опасност да се тужилачки приправници који положие испит са одликом обавезно приме на неодређено време, по сили зкона, мимо аката о унутрашњој организацији и систематизацији и сагласности министра правде.

Неђо Јовановић је, такође, мишљења да би Одбор требало да размотри могућност да предложи амандман којим би се прецизирао члан 3. Предлога закона полазећи од разлога на које је указала олгица Батић. Притом је подсетио и на одредбе закона којим се уређује буџетски систем, а којим је прописано да се не може заснивати радни однос са новим лицима без сагласности надлежног тела Владе и утврђене процедуре.

Петар Петровић је обавестио чланове Одбора да је поводом наведеног амандмана консултовао министра правде и републичког јавног тужиоца који сматрају да је амандманом предложена допуна члана 3. Предлога закона сувишна.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу одлучио је да поднесе следећи

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама Закона о јавном тужилаштву.

Одбор је одлучио да предложи Народној скупштини да одбије следеће амандмане:

- на члан 3. који су заједно поднели народни посланици Зоран Живковић и Владимир Павићевић;

- на члан 3. који је поднела Олгица Батић;

- на члан 3, са исправком, који су заједно поднели Марко Ђуришић, Биљана Хасановић Кораћ и Бранка Каравидић;

- на члан 4. који су заједно поднели народни посланици Борислав Стефановић, Весна Мартиновић и Балша Божовић.

Представник предлагача закона на седници Одбора није прихватио наведене амандмане поднете на Предлог овог закона.

За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда: Разно**

У оквиру ове тачке није било предлога, ни питања.

Седница је завршена у 9,50 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић Петар Петровић